ארכיון 81
סקירת הפרקים

| מס' בסדרה | מס' בעונה | שם הפרק | בימוי | תסריט | תאריך שידור מקורי |
| --- | --- | --- | --- | --- | --- |
| 1 | 1 | אותות מסתוריים | רבקה תומאס | פול האריס בורדמן ורבקה סוננשיין | 14 בינואר 2022 |
דן עובר למתחם המבודד, שבו אין חיבור לאינטרנט, והקליטה הסלולרית מוגבלת, אך יש טלפון קווי. דוונפורט מצייד אותו בצמיד אלקטרוני להזעקת עזרה רפואית, לאור הרקע הנפשי שלו. לשם איתור מידע באינטרנט נעזר דן בחברו מארק היגינס, מפעיל הפודקאסט "אותות מסתוריים". דן חושד שמאזינים לקו הטלפון, ומוצא ביער נקודה שבה יש קליטה סלולרית. את פניה של מלודי ב"ויסר" קיבל השוער ג'ון סמית' ששיכן אותה בדירה ששכרה. היא שאלה אותו אם הכיר דיירת בשם ג'וליה בנט, אך הוא סירב למסור פרטי דיירים, והוסיף שהקומה השישית מחוץ לתחום. מלודי התוודעה לג'ס בת ה-14 שהתגוררה בבניין, ועשתה שליחויות עבור הדיירים.. בלילה הראשון בדירתה, היא שומעה צלילי מוזיקה עמומים דרך פתח האוורור, אך איש לא ענה לקריאותיה. ג'ס הכירה בין מלודי לדיירת תמרה סטפאנו בת ה-30, מלחינה המחברת אופרות ניסיוניות. לשאלת מלודי אם יש לה קשר לצלילים ששמעה בלילה, תמרה ענתה בשלילה. היא השמיעה למלודי וג'ס את המערכה הראשונה מהאופרה "כור המצרף", שהיא מתעתדת להעלות בקרוב. מלודי זיהתה את הצלילים ששמעה דרך פתח האוורור, נתקפה חרדה והתמוטטה. מלודי ראיינה את ג'ס והסבירה שהיא רוצה לדעת למה הדיירים בחרו להתגורר דווקא בוויסר.  הילדה שאלה אם סמואל הביא את מלודי לבניין, אך מלודי לא ידעה מיהו סמואל. ג'ס חוותה התקף אפילפטי. אחרי שנרגעה, היא שאלה אם מלודי סבורה שהיא, ג'ס, יכולה להכיל בתוכה עולם חדש. התמונה נקטעת כאשר מלודי אומרת למצלמה ש"הם" חטפו את ג'ס. מלודי נאבקה בשני גברים מהמרכז הפסיכיאטרי רוקלנד (אנ') שבאו לקחת אותה, בליווי פסיכולוג. דן נדהם לזהות באיש את אביו. הפרק מסתיים כשדוונפורט צופה בדן באמצעות מצלמות האבטחה שבמתקן.
| 2 | 2 | ולספרינג | רבקה תומאס | רבקה סוננשיין | 14 בינואר 2022 |
דן מתקשר בסלולרי מהיער למארק וטוען שדוונפורט ידע מה יש בקלטות, והוא משקר. מארק משכנע אותו להמשיך בעבודה כדי להבין את חלקו של אביו בסיפור, ודן מבקש ממנו לגשת למקום שבו מאוחסנות התיקיות הישנות של אביו, ולחפש תיקיה על שם מלודי פנדראס. באמצעות ג'ס הכירה מלודי את האב רוסו שטיפל בג'ס, ואת הדיירות קסנדרה וול וביאטריז רייס הקוראת בקלפים. מלודי שאלה אם ביאטריז הכירה את ג'וליה בנט, וזו ענתה שהאישה שמחזיקה בדירה 4ג' לא נראתה כבר שנים. בחדר המדרגות היא פגשה את סמואל, שהזמין אותה בחביבות לצאת איתו להצגת האופרה שהעלתה תמרה. למשמע המוזיקה באולם, מלודי נתקפה חרדה. סמואל הרגיעה אותה וסיפר שהוא מרצה ללימודי רנסאנס וימי הביניים באוניברסיטת קולומביה. ד"ר סטיבן טרנר השאיר הודעה על המשיבון של מלודי, ממנה התברר שהיא הייתה מטופלת שלו. חברתה של מלודי, הציירת אנאבל, הגיעה במפתיע והשתכנה בדירתה. דן רואה ביער אדם במעיל אדום מציץ לעברו ובורח, ומברר עם משרדו של דוונפורט אם יש במקום מישהו מלבדו, אך המזכירה מתעלמת מהשאלה. באחד הלילות גילתה מלודי שדיירים קיימו טקס פולחן במועדון שלהם, מול ארון ובתוכו פסל. דן הצליח לקלוט מסרטון הטקס רק את המילה "קָאֵלֵגוֹ". הוא מוצא מרתף נסתר נעול במנעול צירופים, ובו קלסרים עם הכיתוב "ולספרינג". דוונפורט מופיע פתאום ומספר לדן שאביו הוא שהצית את השרפה בביתם. האוניברסיטה חקרה תלונה אנונימית נגד ד"ר טרנר, והוא סבל כנראה מהתמוטטות עצבים. דוונפורט מספר עוד שהוא הקים את חברת "ולספרינג" לבדיקות DNA בשנת 2006, אך הפרויקט נכשל אחרי שהרשויות גילו עניין במידע. מארק מספר לדן שאין מידע מתועד על חברת "ולספרינג", אך הוא מצא קלטות שמע שבהן הקליט ד"ר טרנר את הפגישות עם מטופליו, ושלף את הקלטות שסומנו "מ. פנדראס". מארק מפתיע ומספר שמלודי לא מתה בשרפה ב"ויסר", אלא חיה בפיטסבורג, ואולי היא יודעת מה קרה לאבא של דן.
| 3 | 3 | אימה במעברים | ג'סטין בנסון וארון מורהד | מייקל נרדוצ'י | 14 בינואר 2022 |
ג'וליה בנט, אמה הביולוגית של מלודי, נטשה אותה במנזר סנט ג'וזף בגיל חודשיים, והשאירה איתה טבעת. הנזירות גידלו אותה עד גיל 10. כילדה, סבלה מלודי ממצבים שבהם חוותה את קיומו של "מקום אחר", אותו נהגה לקשקש על דפי נייר. אמה המאמצת, ליילה, מתה משבץ מוחי באביב 1992, אז חזרו החזיונות לפקוד את מלודי, והיא פנתה לעזרתו של ד"ר טרנר. בחיפוש אחר בתה, ג'וליה שלחה למנזר מכתב עם הכתובת של בניין "ויסר", ובעקבות זאת הגיע מלודי לבניין. מכיוון שג'ס סבלה מפרכוסים חוזרים ונשנים, שלחה אותה אמא שלה, אריקה, לטיפולים אצל האב רוסו, ומלודי לקחה את ג'ס אל ד"ר טרנר מאחורי גבה של אריקה. מלודי, אנאבל ותמרה חילצו את ג'ס מידי האב רוסו בעת שהוא ביצע בה גירוש שדים בדירתה. בא סמואל, סילק את הכומר והבטיח לממן לג'ס עזרה של אנשי מקצוע. מלודי רדפה אחרי האב רוסו לנזוף בו, והוא ענה לה שהיא לא תמצא בבניין את מי שהיא חיפשה, ומוטב לה לעזוב במהרה, כי מדובר במקום אפל. בהווה, מארק מגלה שד"ר טרנר הושעה מעבודתו באוניברסיטה בעקבות פרסום תכנים שפגעו במוניטין של המוסד. דן מתחבר למצלמות האבטחה באמצעות ברז ערפד (אנ'), וממפה את האזורים שאינם מצולמים. אישה בשם בובי באה למתחם ומציגה את עצמה כאחראית התחזוקה, ודן מבקש ממנה לפתוח עבורו את הקפלה שבמרתף, שם אין מצלמה. בינתיים, מארק הולך לפגוש את מלודי פנדראס הקשישה. כאשר היא מספרת לו שאיננה זוכרת דבר מליל השרפה, והקלטות היו מזויפות, מתחוור למארק שמדובר במתחזה שאימצה את זהותה של מלודי שאושפזה כ"אלמונית", והוא מסיק שמלודי האמיתית מתה. דן מתחיל לחלום שהוא פוגש את מלודי ומשוחח איתה. באחד החלומות, מלודי משוחחת איתו דרך המחשב, וכשהיא עוזבת, באה קסנדרה וול ומזהירה אותו: הישאר בחוץ!
| 4 | 4 | קולטי הרוחות | ג'סטין בנסון וארון מורהד | אוואן בלייווייס | 14 בינואר 2022 |
דן הוזה פגישות עם מלודי, המעכבות את עבודתו. בפגישתם ביער, מלודי מבקשת מדן שיסביר לה איך היא הגיעה לשם. בעבר, מלודי ואנאבל באו לראיין את קסנדרה וול, שהראתה להן חפצי פולחן של אחותה האמנית המנוחה אלינור וול, אשר השתייכה לכת "קולטי הרוחות" של אמנים-מדיומים. למעשה, קסנדרה ואלינור היו נאהבות שהתחזו לאחיות. קסנדרה ענדה תכשיט עם אבן כארוניט שחורה, שמלודי ראתה בתוכה השתקפות מבהילה. בדירה נמצא גם הארון ששימש בטקס של הדיירים. קסנדרה הזמינה את מלודי לסעודה חגיגית, ונתנה לאנאבל צנצנת עם צבע שחור עשוי מכארוניט, שהיה של אלינור, ובו היא ציירה דיוקן של קסנדרה. דן פוגש את מלודי הטוענת שהיא מכירה אותו מ"ויסר". בתגובה, הוא מספר לה שאבא שלו היה הפסיכולוג שלה. היא נסערת מהגילוי, ונעלמת, משאירה אחריה מחברת חתומה על ידי "ת. בלואוז". בארון הסמוך נמצאות מחברות נוספות, ובאחת מהן מוצא דן את צירוף המספרים הפותח את החדר הנעול, שם יש קלסר עם מאמרים מאת ד"ר סטיבן טרנר, על "יצירת גשרים בין ממדים", וחפצים שניצלו מהשרפה ב"ויסר". דוונפורט בא לבקש ממארק לרגל עבורו אחרי דן, מחשש לבריאותו. מארק תוהה מדוע דוונפורט מתעניין בקלטות של מלודי פנדראס, והלה מסרב להשיב. בקלטת מהסעודה אצל קסנדרה, דן נדהם לראות את סמואל בחברת איווי קרסט, שסיפרה שאת ההשראה לסדרה "המעגל", קיבל אביה ויליאם, מסרט סנאף שהוא ראה במסיבת רווקים. ביאטריז ערכה סיאנס כדי לשאול את ויליאם קרסט היכן הסרט, אך הוא הזהיר את איווי: "התרחקי!". ביאטריז ניסתה לזמן את ג'וליה בנט עבור מלודי, אך חוותה נוכחות חזקה של ישות נוספת. התמונה בצג המחשב של דן קופאת, מופיעה מלודי ומאשימה אותו שהוא גנב חפצים שלה. הוא מסביר לה שהיא מתה כבר 25 שנה, ומלודי נעלמת. ביאטריז המשיכה בטקס, תוך ציטוטים מדויקים משיחתם האחרונה של דן ומלודי, נכנסה להלם וקרעה בציפורניה את בשר פניה. מלודי נבהלה משום שביאטריז תיארה חלום שהיא חלמה. כעת, דן משוכנע שפגישותיהם לא היו חלומות גרידא, ואפשר להציל אותה. כשמלודי חזרה לדירתה, היא מצאה את אנאבל משרבטת בצבע של אלינור וול, וטוענת ש"יש מישהו" בתוך הציורים.
| 5 | 5 | מבעד למראה | הייפא אל-מנסור | בובאק אספרג'אני | 14 בינואר 2022 |
על מיטתה בבית החולים, ביאטריז הזהירה את מלודי: "אל תניחי לזה לצאת". סטיבן טרנר הושעה מעבודתו באוניברסיטה אחרי שניסה לנדב את מלודי למחקר שחיפש נסיינים בעלי יכולות "בלדונג" על-חושיות, ובעקבות זאת הוגשה נגדו תלונה בעילום שם. מלודי לא התאימה למחקר, אך הכחישה שהיא הגישה את התלונה. קסנדרה וול שיכנה את אנאבל בדירה שבבעלותה בקומה 6 ב"ויסר", כדי שתוכל לצייר ציורים להציגם בתערוכה. בדירה מוזנחת באותה קומה מוצאת מלודי חבורת נרקומנים צעירים שסמואל כלא שם, לדבריהם, וגרם להם להתמכר לסם שיוצר מהעובש שגדל בבניין. אחד מהם, כריס, מבקש ממנה לחלצו מהבניין לפני ש"משיט המעבורת" ייקח אותו, ובתמורה הוא יעזור לה למצוא את ג'וליה. האב רוסו נהרג מנפילה על מסילת הרכבת ההתחתית, בעת שיצא לפגישה לילית עם אדם אלמוני. ממסמכים במשרדו של רוסו, מלודי גילתה שהוא חקר כת של מכשפים ומכשפות בשם "בלדונג" שעסקו בכישוף שחור ונאבקו ב"קאלגו", ישות שחציה אל וחציה שד, ובתוך כך, הוא מצא שסמואל החזיק במספר זהויות שונות. עוד גילה רוסו, שבניין "ויסר" נבנה על שרידי אחוזת "ווס" שנבנתה בשנת 1920, וחרבה בפיצוץ גז. מלודי מזהה בטבעת שהשאירה ג'וליה כשנטשה אותה, את החותם של כת "בלדונג". מלודי באה לתערוכה ורואה שהציורים של אנאבל צוירו בצבע השחור של אלינור, שעשוי מעובש, ובכולם מופיעה אישה אחת. אנאבל לא יודעת לומר מי האישה, אלא רק ש"היא הייתה שם בפנים". אנאבל מסרבת למכור את הציורים לאלמוני ששילם במזומן, ומתנפלת על האוצרת. על המדרכה מחוץ ל"ויסר" מתעמתת מלודי עם סמואל. במהלך הוויכוח נופלת מעל גופתו של הנרקומן כריס. במתאספים מסביב הופיע וירג'יל דוונפורט והחליף מבטים עם סמואל. עקב כך, דן פונה לדוונפורט שמסביר שסמואל היה אחיו, ולדעתו, מלודי רצחה את סמואל, והראיות לכך נמצאות בקלטות. ואם נכון הדבר, הרי ייתכן שמלודי הציתה את השרפה בבית משפחת טרנר.
| 6 | 6 | המעגל | הייפאא אל-מנסור | הלן לי | 14 בינואר 2022 |
אנאבל אושפזה במחלקה סגורה אחרי שתקפה באלימות שניים מעובדי הגלריה. מלודי הבינה שקסנדרה סיממה את אנאבל ודיירים נוספים עם העובש. היא ירדה למרתף הבניין כדי להתחקות אחר מקור העובש, ונתפסה על ידי סמואל. מארק מוצא שמי שחתום על היומנים הוא תומאס בלואוז שנשכר על ידי דוונפורט לפני שש שנים, לשחזר קלטות VHS ישנות. בלואוז סבל מהזיות, ומת אחרי שעזב את המתחם. דן מנפץ את כל המצלמות שבמתחם, מוצא קלטת שבלואוז צילם, ומבין ששניהם ראו בקלטות את אותה דמות רפאים. איווי קרסט מתה משבץ, וג'יל, בת זוגו לשעבר של דן הסוחרת בעזבונות, קונה את הארכיון של ויליאם קרסט, כולל תסריטים של הסדרה "המעגל", עותק בלוי של סרט הסנאף, ומחקר שהוא עשה על הכת שפעלה בשנות ה-20 בהנהגתה של אייריס ווס, שדמתה בחזותה להלנה בלוואצקי. מארק קונה מג'יל את הארכיון. סמואל הסביר למלודי שהעובש הוא "חומר של יקום משותף". המנגינה שהיא שמעה הייתה תפילה, והחרדה שהתפילה גרמה לה הייתה ההוכחה שהיא מכשפת בלדונג. לכן, סמואל איתר את מלודי בסיועו של ד"ר טרנר, ושלח למנזר מכתב מזויף כדי לפתותה להגיע ל"ויסר". ג'וליה בנט מעולם לא התגוררה בבניין. סמואל לקח את מלודי לחדר פולחן כמו זה שהיה באחוזת ווס, והקרין לה את סרט הסנאף שצולם באותו חדר ממש. היא הבינה מדבריו שג'ס היא הקורבן המיועד "להכיל את היקום החדש", וסמואל למעשה חטף את ג'ס ומחזיק בה. כשמלודי ניסתה לברוח, באו ג'ון סמית ושני מאבטחים ממוסד "רוקלנד" בליווי סטיבן טרנר, ולקחו אותה משם בכוח. כשדן צופה בקלטת של מלודי מאותו אירוע, הקלטת ומכשיר הווידאו מעלים עובש, ודמות הרפאים מנסה לצאת לעברו מבעד צגי המחשבים. הוא מנפץ את הצגים והקלטות, ובתוך כך מוצא מרתף נסתר. דן יורד לשם בסולם, מוצא את עצמו בחדר פולחן כמו זה שנראה בסרט הסנאף, ואז מוכה בראשו עד אובדן הכרה.
| 7 | 7 | משיט המעבורת | רבקה תומאס | רבקה סוננשיין | 14 בינואר 2022 |
דן נעור בדירתו בעיר ניו יורק ללא הטלפון הסלולרי שלו. הוא הולך למשרדי LMG ומטיח בוירג'יל דוונפורט שהוא רצה להתחקות אחר מעשי אחיו כדי ללכת בעקבותיו. דוונפורט מזהיר את דן לחדול מחקירת הפרשה, תוך איום בתביעת לשון הרע. מארק בא אל דן לעדכן אותו בממצאיו. ויליאם קרסט חקר את אגודת ווס, והסדרה "המעגל" סיפרה את סיפור משפחת ווס. איווי קרסט מתה זמן קצר אחרי ששלחה את הסרט לדן. מתמונות שבהן נראית אייריס ווס, דן מבין שאייריס היא האישה בציוריה של אנאבאל. הפרק עובר לשנת 1924: באותה שנה נכנס כוכב השביט "כארון" למערכת השמש. אייריס ווס, עם שני אחיה לוקאס וג'ונה, ערכו אירוע לרגל הגעת השביט. אייריס קיבלה לעבודה כעוזרת בית צעירה בשם רוז. לעיני רוז הביאו לוקאס וג'ונה לבית את פסל קאלגו. רוז מצאה את אייריס מדממת בעקבות הפלה טבעית. עובש שחור החל להתפשט בבית, ואייריס ראתה בכך אות מבשר טוב מהאל קאלגו, בנוגע לסיכוייה ללדת. במהלך האירוע ניסתה אורחת בשם אמה טריליי לגנוב את ספר הפולחן. למעשה, היא הייתה מכשפת בלדונג שרצתה לשרוף את הספר משום שטמון בו אסון לאנושות. ג'ונה הרג את אמה באקדחו. בעוד אייריס הכינה את טקס הפולחן לזימונו של קאלגו, הסתלק לוקאס מהמקום, מכיוון שסירב להשתתף בהקרבת קורבן אדם. הטקס נערך בחדר הפולחן שבאחוזה, כאשר ג'ונה מצלם (זהו למעשה סרטון הסנאף שראה ויליאם קרסט). אייריס פתחה בהקשה על קולן, ואחרי אמירת לחש, היא שיספה את גרונה של רוז. נוצר שדה חשמלי שפותח מעבר לעולם האחר, ונראה הבזק אור שקטע את הסרט. בחזרה להווה: דן סבור שסמואל קיים טקס דומה, והוא נחוש לגלות מה עלה בגורלה של מלודי, מאחר שאביו היה מעורב בהיעלמותה מבניין "ויסר". דן ומארק מוצאים את אנאבל, בת כ-50, סגורה ב"רוקלנד". היא אומרת לדן שמלודי מחכה לו בעולם האחר, שיבוא לחלצה משם.
| 8 | 8 | העולם התחתון | רבקה תומאס | אוואן בלייווייס ומייקל נרדוצ'י | 14 בינואר 2022 |
מלודי הובאה ל"רוקלנד", שם הפגיש אותה ד"ר טרנר עם אנאבל. בקלטות שמלודי שלחה לטרנר, הוא זיהה את סמואל כאלכסנדר דוונפורט, היסטוריון שחקר את שושלת מכשפות הבלדונג, וכנראה נזקק למלודי לצרכיו. טרנר כלא את מלודי ביחד עם אנאבל, כדי להגן עליהן. מלודי הבינה מאנאבל שהטקס יתקיים באותו ערב, וברחה דרך החלון. כשדן ומארק באים אל אנאבל, היא מוסרת להם קלטות שצילמה ג'ס במצלמת פישר פרייס PXL2000 (אנ') שלה, והשאירה אצלה לפני שנסעה להאיטי, שם היא כעת "הנזירה מרי ססיליה". בקלטות נראית מלודי חוזרת לבניין "ויסר", מבריחה משם את ג'ס אך נתפסת בעצמה. היא הובאה אל חדר הפולחן, שם פתח סמואל את הטקס בהקשה על קולן, היזה דם מכף ידה של מלודי על הפסל, והקריב את תמרה (במקום ג'ס) לשם פתיחת המעבר עבור קאלגו. אך מתרחשת תקלה, ודרך השדה החשמלי נכנסה אייריס ווס. ג'ס חזרה למקום עם המצלמה שלה, אך כשהטקס השתבש, היא הספיקה לברוח לפני שהבניין עלה בלהבות. מארק ודן מבינים שבשנת 1924, אייריס רצתה לזמן את קאלגו, אך בטעות נלכדה בעצמה בעולם האחר. 70 שנה אחר כך הקים סמואל מחדש את "אגודת ווס" בבניין "ויסר". מלודי הייתה מכשפת בלדונג ללא ידיעתה, ולכן פותתה להגיע לבניין כדי לשמש כלי בפולחן, אך בשל שגיאה של סמואל בכללי הטקס, נמשכו הוא ומלודי אל העולם האחר, והבניין נשרף. השיחות של דן עם מלודי היו בעצם קריאותיה לעזרתו. דן הולך לדוונפורט ומספר לו על הקלטות של ג'ס. דוונפורט מסביר שסטיבן טרנר הסתיר את הקלטות של מלודי במחסן בניו ג'רזי, אולם חזר לקחת אותן מסיבה לא מובנת, וחברי "אגודת ווס" המחודשת שרפו את בית טרנר על יושביו כדי להשמיד את הקלטות. דן ניצל במקרה, כי יצא עם הכלבה קלואי. דוונפורט מסרב לעזור לדן להגיע אל מלודי, ואין לו עניין לחלץ את אחיו. מתחוללת תיגרה, מארק נכנס, ושניהם גוברים על דוונפורט. בעודם מתכננים להגיע אל מלודי, מופיעה בובי ומגלה שהיא מכשפת בלדונג ואמה הביולוגית של מלודי. מכיוון שהיא ויתרה על כוח הכישוף שלה, היא נזקקה לקלטות כדי לפתוח את המעבר ולחלץ את בתה, ודוונפורט היה אמצעי להשיג את המטרה. לדבריה, כל תדר מהקולן פותח מעבר לעולם שונה, והאסונות בשנים 1924 ו-1994 נגרמו עקב הפקת תדרים שגויים. בובי/ג'וליה מעבירה את דן לעולם האחר, שם הוא פוגש את משפחתו ומוצא את מלודי המחכה לו. בפנותם לעבר היציאה חזרה, קאלגו רודף ומתעתע בהם. מופיע סמואל ומושך את מלודי אל המעבר. היא עוברת להווה ופוגשת את מארק ובובי/ג'וליה בחדר הפולחן. המעבר נסגר, ודן נלכד בשנת 1994. הוא מתעורר בבית החולים ב-5 באפריל 1994 כניצול היחיד מהשרפה בבניין "ויסר", עשרה ימים קודם לכן. קריין הטלוויזיה בערוץ MTV מודיע על מותו של קורט קוביין.